UBERA ARANZETA (EH Bildu, 2018-10-18):
Egun on mahaiburu andrea. Urkullu jauna, legebiltzarkideok. Egun on guztioi.
2013tik eztabaidagai daukagun gaia da gaurkoa, eskola garraioaren eztabaida mahai gainean izaten ari gara etengabe arrazoi desberdinengatik. Kilometrajeekin egin diren erreferentzia ezberdinengatik, landa guneetako egoerarengatik, hezkuntza behar bereziak dituzten ikasleei ematen zaien tratamenduagatik, urteetan eman diren murrizketengatik. Arrazoi desberdinengatik baina 2013tik eztabaidagai daukagun gaia da gaurkoa.
Makina bat eztabaida, makina bat agerraldi Hezkuntza Batzordean. 2013tik 2015era indarrean zegoen araudia aldatzeko. 2015ean azkenean araudi espezifiko bat egin zen eskola garraioa arautzeko ordura arte ez zegoela, 69/2005. Baina mahai gainean zeuden arazo gabeziak kontutan hartu gabe eta diagnostiko on bat egin gabe, beraz egoerari ez zitzaion konponbide bat eman.
2015etik hona ikusi duguna da eskola garraioaren araudia ikastetxe publikoen eskola garraioa arautzen duena, murrizketan aplikatzeko tresna bilakatu izan dela, badakit ez zaizuela hitz hori gustatzen baina errealitatea da gustatu edo ez, horretarako tresna bilakatu da araudi hau.
Eta oraingoan ba bi urtekoei tokatu zaie, eta ez dena ulergarria da 2015etik indarrean dagoen araudi berberarekin orain arte ez da egon arazorik haur hezkuntzako lehenengoko zikloko ikasleekin, eta orain 2018an bapatean arazo batekin aurkitzen gara. Ez dugu ulertzen eta ulertezina egiten zaigu Hezkuntza Sailak duen joera bere erantzukizunetatik ihes egiteko, ez dugu ulertzen. Eta hori agerian geratu da ikastetxeetara bidali duen idazkian. Ekimen gabe jokatzeaz gain, Hezkuntza Sailak modu erreaktiboan jokatzen du eta bere erantzukizunetik ihesi dabil Hezkuntza Saila, Uriarte andrea, zoritzarrez.
Eta horrela nola izan daiteke hezkuntza sail bat eredu? Zeren Hezkuntza Saila eredu izan behar da egiten duenarekin. Ze gauza bat da esatea baina gero beste gauza bat da egin, egin behar dela. Zeren justu Hezkuntza Sailak beti esaten duenaren kontrakoa egiten du eta bere erantzukizunetatik ihes egiten du. Eta bere praktikarekin ikusten duguna da ardurak partekatu beharrean, ardura besteengan uzten duela, elkarrizketa eta negoziazioan sakondu beharrean autoritarismoz jokatzen duela, arazoak konpondu beharrean arazoak pilatu eta areagotu egiten dituela, justu hezkuntzaren baloreak esaten dutenaren kontrakoa.
Eta espero duguna da legegintzaldi honetan behin betiko eskola garraioaren auzia konpontzea eztabaida gehiago luzatu gabe, zeren 2013tik, erraz esaten da, 2013tik gabiltza eztabaida honekin. Eta ez bakarrik eztabaida, hemen zaudeten asko horren testigu zarete makina bat akordio ere egin izan ditugula eskola garraioaren inguruan, eta egin ditugula guk gerorrek Gobernuarekin.
Lehenengo akordioa 2013ko irailak 25ekoa da, EAJ eta gure artekoa. Bigarren akordioa 2014ko maiatzekoa dugu, EAJ eta PPren artekoa.
Hirugarrena aho batez onartu genuena Hezkuntza Batzordean legegintzaldi honetan 2017ko ekainean, ezta, Bengoechea andrea? Ondo gogoratuko duzu. Eta azkena 2017ko azarokoa gurea, Podemos eta Alderdi Popularrarena.
Eta akordio hauetaz gain, zenbat agerraldi izan ditugu? Gurasoena, udalena... Zerrenda amaigabea da. Hezkuntza Batzordean gai hau zenbat aldiz tratatu izan dugun!
Makina bat saiakera baina makina bat etsipen. Ez gara gai izan  - eta onartu behar dugu - , ez gara gai izan Gobernua mugiarazteko eta gaiari behin betiko konponbidea emateko. Baina jarraituko dugu. Ez dugu etsiko zeren gai hau konpondu behar dugu eta konpondu beharko genuke, ezta Uriarte andrea? Konpondu beharko genuke arrazoizko ikuspegi batekin, ikuspegi integral batekin, zentzuz jokatuta.
Eta bestetik, Gobernu honi ahoa betetzen zaionean familia laguntzeko politikak zabaldu behar direla, politikak areagotu behar dela... Guztiz kontrakoa egiten duzue: Murriztu. Ez dakit gaiztakeriagatik den edo inkopetentziagatik den. Ez dakit zergatik den.
Zeren, badakizue zer? Hezkuntza Sail hau zer ari den bilakatzen? Burokrazia zail ari da bilakatzen. Hezkuntza Saila burokrazia saila ari da bilakatzen guztion zoritxarrerako. Ikasleen, familien eta ikastetxeen bidai lagun izan beharrean, oztopo ari da bilakatzen. Erraza izan beharko litzatekeena zailtzen duzue, Uriarte andrea.
Beraz, espero dezagun gaurko eztabaidaren ondoren Hezkuntza Sailak, Uriarte andreak eta bere ekipoak pilak jartzea, erantzukizunari ihes egitea, erantzukizuna bere hartzea, eta eskuartean dugun eskola garraioaren elur bola handiari behin betiko konponbidea jartzea.